钦定古今图书集成/明伦汇编/交谊典/第056卷 > 《公䜩诗》王粲
## 钦定古今图书集成/明伦汇编/交谊典/第056卷 > 《公䜩诗》王粲

昊天降丰泽，百卉挺葳蕤。凉风撤蒸暑，清云却炎晖。
高会君子堂，并坐荫华榱。嘉肴充圆方，旨酒盈金罍。
管弦发徽音，曲度清且悲。合坐同所乐，但愬杯行迟。
常闻诗人语，不醉且无归。今日不极欢，含情欲待谁。
见眷良不翅，守分岂能违。古人有遗言，君子福所绥。
愿我贤主人，与天享巍巍。克符周公业，奕世不可追。